
AVIZ
asupra proiectului de Lege privind modificarea Ordonanţei de urgenţă a Guvernului nr. 45/2006 privind unele măsuri pentru privatizarea Societăţii Comerciale Oltchim- S.A. Râmnicu-Vâlcea
În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege privind modificarea Ordonanţei de urgenţă a Guvernului nr. 45/2006 privind unele măsuri pentru privatizarea Societăţii Comerciale Oltchim- S.A. Râmnicu-Vâlcea, trimis cu adresa nr. PL.x 53 din  20 februarie 2008 şi înregistrat sub nr. 31/93 din 20.02.2008.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din  Regulamentul Camerei Deputaţilor, republicat.


Senatul a adoptat proiectul de lege în şedinţa din 13 februarie 2007.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 26 februarie 2008.
Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ cu nr. 1255 din 15.10.2007, punctul de vedere iniţial al Guvernului, transmis cu adresa nr. 2741 din 22.10.2007 prin care nu susţine adoptarea, precum şi punctul de vedere înlocuitor, cu acelaşi număr, din 10.12.2007, prin care susţine adoptarea iniţiativei, sub rezerva însuşirii observaţiilor de la punctul II.
Pe parcursul dezbaterilor, membrii Comisiei au constatat că măsurile preconizate de iniţiatori sunt susceptibile a fi considerate ajutoare de stat, ceea ce contravine prevederilor comunitare, fapt sesizat şi în punctul de vedere iniţial al Guvernului. 
  

În urma dezbaterilor, membrii Comisiei au hotărât, în unanimitate, avizarea negativă a proiectului de lege.


În raport de obiectul şi conţinutul său, proiectul de lege face parte din categoria legilor ordinare.
                              VICEPREŞEDINTE,                  SECRETAR,
                                   Florin Iordache                        George Băeşu

